Carcaixent disposarà d’un espai jove al Parc Navarro Daràs
29 de juliol de 2016

Carcaixent

Este matí s’ha fet publica la concessió de subvencions del Pla Provincial d'Obres i Serveis de la Diputació de València de l'exercici 2016 per a Carcaixent, on s’ha aprovat l’adequació del local de l’antic bar del Parc Navarro Daràs per a convertir-lo en espai jove. A més, també s’ha aprovat la rehabilitació del col·lector del barranc de Gaianes per a evitar vessaments al barranc, la millora de les condicions d’accés en el cementeri amb la col·locació de cadires salvaescales que possibilitaran accedir als nínxols de la part superior i l’adequació del servidor d’informàtica municipal.

Està previst que en el futur espai jove s’ubique el Centre d’Informació Juvenil, que actualment no disposa d’un espai propi on poder atendre els usuaris a diferència del que ocorre en la major part dels municipis. A més, segons han explicat fonts municipals, està projectat un espai diàfan per a poder realitzar activitats d’oci, educatives i de formació per a joves que hauran de ser coordinades, prioritàriament, des del teixit associatiu juvenil de Carcaixent.  La intenció és que es convertisca en un espai de referència per als joves de la ciutat on puguen desenvolupar-se iniciatives de caràcter transversal destinades a este sector de població.

En paraules de Natxo Escandell, regidor de Joventut, la demanda de l’espai jove és una qüestió “històrica” a Carcaixent, “ho portàvem al programa electoral i anem a poder complir-ho ara amb l’ajuda de la Diputació de València. Disposar d’un espai és fonamental per al desenvolupament de la gent jove de Carcaixent: des de l’associacionisme fins al món laboral, passant per l’acadèmic i l’oci. Cal que la gent jove tinga espais en comú per desenvolupar-se i compartir”, ha explicat el regidor.

En total, a Carcaixent s’han destinat un total de 221.741,57€ del Pla Provincial d'Obres i Serveis calculats en funció de paràmetres com el nombre d’habitants, la superfície o el nombre de veïns desocupats. Quant al cost de les obres, s’ha estimat que l’espai jove necessitarà una inversió de 50.000€, la rehabilitació del col·lector del barranc de Gaianes 99.309€, les salvaescales del cementeri 27.000€ i l’adequació del servidor 45.432€.

Les altres demandes aprovades també responen a necessitats realitzades des de fa temps per molts veïns i veïnes, com és el cas de la millora de les instal·lacions del cementeri. Els treballs d’accessibilitat completaran les intervencions en el cementeri municipal realitzades amb el Pla d’Inversions Financerament Sostenibles de la Diputació, que preveuen l’ampliació del recinte, la millora de l’estat d’algunes voreres, també per facilitar-hi l’accés a les persones amb mobilitat reduïda.